Το ενδεχόμενο να ασκηθεί αναίρεση κατά της απόφασης του Μικτού Ορκωτού Εφετείου Λαμίας με την οποία ουσιαστικά οδηγήθηκε σε αποφυλάκιση ο ειδικός φρουρός Επαμεινώνδας Κορκονέας εξετάζει ο Άρειος Πάγος.

Το Ανώτατο Δικαστήριο ζήτησε από το δικαστήριο να διαβιβαστεί αντίγραφο της απόφασης, μόλις αυτή καθαρογραφεί, προκειμένου να αποφασιστεί αν θα πρέπει να ασκηθεί αναίρεση. Σε τέτοια περίπτωση η δίκη θα επαναληφθεί εντός του νομικού πλαισίου που θα καθορίζει η αναιρετική απόφαση.

Την παρέμβαση της Εισαγγελίας του Αρείου Πάγου προκάλεσε η πρόσφατη απόφαση του Μικτού Ορκωτού Εφετείου της Λαμίας για την υπόθεση της δολοφονίας του 15χρονου Αλέξανδρου Γρηγορόπουλου το βράδυ της 6ης Δεκεμβρίου 2008, στα Εξάρχεια από τον πρώην ειδικό φρουρό Επαμεινώνδα Κορκονέα. Υπενθυμίζεται ότι την περασμένη Δευτέρα δικαστήριο έκρινε σε δεύτερο βαθμό ένοχο τον Επαμεινώνδα Κορκονέα, όμως του αναγνώρισε το ελαφρυντικό του σύννομου βίου και μείωσε την ποινή του σε 13 έτη. Αυτό είχε ως αποτέλεσμα, την Τρίτη, ο πρώην ειδικός φρουρός να αποφυλακιστεί, καθώς είχε εκτίσει την ποινή του.

«Σκάνδαλο η απόφαση αποφυλάκισης»

«Η απόφαση αυτή δεν είναι αντικειμενική, είναι αυθαίρετη και πέρα από το νομικό έλεγχο που κι εμείς είχαμε ζητήσει από την πρώτη στιγμή, θα πρέπει να υπάρξει και πειθαρχικός έλεγχος για το πως βγήκε αυτή η απόφαση. Αγγίζει τα όρια όχι μόνο του δικαστικού σκανδάλου. Αγγίζει τα όρια ενός ακόμη σκανδάλου στο δημόσιο βίο της χώρας», δήλωσε ο συνήγορος της οικογένειας του Αλέξανδρου Γρηγορόπουλου, Νίκος Κωνσταντόπουλος.

«Η ενέργεια της Εισαγγελίας του Αρείου Πάγου να ζητήσει την απόφαση του Μικτού Ορκωτού Εφετείου Λαμίας για την αποφυλάκιση Κορκονέα αποτελεί δικαίωση της αντίδρασης της πολιτικής αγωγής, αλλά και της κοινωνίας σε αυτήν την προβληματική, προκλητική και προσβλητική για τη Δικαιοσύνη και το αίσθημα δικαίου της κοινωνίας απόφαση», αναφέρουν σε ανακοίνωσή τους, οι δύο συνήγοροι πολιτικής αγωγής, Ν. Κωνσταντόπουλος και Ζ. Κωνσταντοπούλου, εκφάζοντας και την ικανοποίηση της οικογένειας.

Όπως τονίζουν, θα υποβάλουν περαιτέρω επιχειρήματα για την αναίρεση της απόφασης τόσο στο στάδιο αυτό, όσο και αφού γίνει γνωστό το γραπτό σκεπτικό. «Θεωρούμε ότι η δημοσιότητα που δόθηκε στην υπόθεση μετά την απαγγελία της απόφασης έδρασε καταλυτικά στην αποκάλυψη των πραγματικών συνθηκών αποφυλάκισης του Κορκονέα και θεωρούμε σημαντικό για την αποκάλυψη της αλήθειας οι πολίτες να συνεχίσουν να ενημερώνονται από τα ΜΜΕ για τις εξελίξεις στην υπόθεση», σημειώνουν επίσης οι συνήγοροι.